62022CO0337(01)
ОПРЕДЕЛЕНИЕ НА ПРЕДСЕДАТЕЛЯ НА СЪДА
27 април 2023 година (
*1
)
„Обжалване — Встъпване — Член 40, втора алинея от Статута на Съда на Европейския съюз — Интерес от изхода на делото — Марка на Европейския съюз — Производство по възражение — Отхвърляне на възражението — Отказ да бъдат взети предвид по-ранни права, защитени в Обединеното кралство — Релевантен етап от производството за преценка на наличието на относително основание за отказ — Сдружение на притежателите на марки и на професионалистите в тази област, чиито предмет на дейност е насърчаване на правото относно марките — Допускане“
По дело C‑337/22 P
с предмет жалба на основание член 56 от Статута на Съда на Европейския съюз, подадена на 23 май 2022 г.,
Служба на Европейския съюз за интелектуална собственост (EUIPO), представлявана от D. Gája, D. Hanf, E. Markakis и V. Ruzek,
жалбоподател,
подпомагана от:
Федерална република Германия, представлявана от J. Möller, J. Heitz и M. Hellmann,
встъпила страна в производството по обжалване,
като другата страна в производството е
Nowhere Co. Ltd, установено в Токио (Япония), представлявано от R. Kunze, Rechtsanwalt,
жалбоподател в първоинстанционното производство,
ПРЕДСЕДАТЕЛЯТ НА СЪДА,
предвид предложението на D. Gratsias, съдия докладчик,
след изслушване на генерален адвокат T. Ćapeta,
постанови настоящото
Определение
1
С жалбата си Службата на Европейския съюз за интелектуална собственост (EUIPO) иска отмяната на решение на Общия съд на Европейския съюз от 16 март 2022 г., Nowhere/EUIPO — Ye (APE TEES) (T‑281/21, наричано по-нататък „обжалваното съдебно решение“, EU:T:2022:139), с което последният, от една страна, отменя решението на втори апелативен състав на EUIPO от 10 февруари 2021 г. (дело R 2474/2017‑2) относно производство по възражение между Nowhere Co. Ltd и г‑н Ye и от друга страна, отхвърля жалбата на Nowhere в останалата ѝ част.
2
На 22 февруари 2023 г. Федерална република Германия подава в секретариата на Съда молба за встъпване в производството по дело С‑337/22 Р в подкрепа на исканията на EUIPO. Председателят на Съда уважава тази молба с решение от 21 март 2023 г.
3
С молба, подадена в секретариата на Съда на 27 февруари 2023 г., International Trademark Association (INTA) иска на основание член 40, втора алинея от Статута на Съда на Европейския съюз и член 129 от Процедурния правилник на Съда да встъпи в производството по дело C‑337/22 Р в подкрепа на исканията на EUIPO.
4
С писмо, постъпило в секретариата на Съда на 1 март 2023 г., EUIPO уведомява Съда, че няма да представя становище по молбата за встъпване на INTA.
5
С писмо, постъпило на 16 март 2023 г., Nowhere посочва, че оставя на Съда да прецени дали молбата за встъпване на INTA трябва да бъде уважена.
По молбата за встъпване
6
Съгласно член 40, втора алинея от Статута на Съда на Европейския съюз, всяко лице, което докаже интерес от изхода на дело, внесено за разглеждане от Съда — с изключение на дела между държави членки, между институции на Съюза или между държави членки, от една страна, и институции на Съюза, от друга — има право да встъпи по делото.
7
Съгласно постоянната съдебна практика понятието „интерес от изхода на дело“ по смисъла на посочената разпоредба трябва да се определи от гледна точка на предмета на спора и да се разбира като пряк и настоящ интерес от решението по самите искания, а не като интерес, свързан с изложените основания или доводи. Всъщност изразът „изход на делото“ препраща към исканото окончателно решение, такова каквото то бъде установено в диспозитива на съдебното решение, което предстои да бъде постановено (определение на председателя на Съда от 10 март 2023 г., Illumina/Комисия, C‑611/22 P, EU:C:2023:205, т. 6 и цитираната съдебна практика).
8
В това отношение следва по-конкретно да се провери дали лицето, подало молбата за встъпване, е засегнато пряко от обжалвания акт и дали неговият интерес от изхода на делото е несъмнен. По принцип обаче интересът от изхода на делото би могъл да се приеме за достатъчно пряк само ако този изход може да промени правното положение на лицето, подало молба за встъпване (определение на председателя на Съда от 10 март 2023 г., Illumina/Комисия, C‑611/22 P, EU:C:2023:205, т. 7 и цитираната съдебна практика).
9
При все това от постоянната практика на Съда следва, че професионално представително сдружение, чийто предмет на дейност е защитата на интересите на неговите членове, може да бъде допуснато да встъпи, когато делото повдига принципни въпроси, които могат да засегнат тези интереси (вж. по-специално определение на председателя на Съда от 12 януари 2018 г., Société des produits Nestlé и др./Mondelez UK Holdings & Services, C‑84/17 P, C‑85/17 P и C‑95/17 P, непубликувано, EU:C:2018:16, т. 6 и цитираната съдебна практика). Следователно изискването такова сдружение да има пряк и настоящ интерес от изхода на делото, по което иска да встъпи, трябва да се счита за изпълнено, когато това сдружение установи, че се намира в такова положение, и то независимо от това дали изходът на делото може да промени правното положение на сдружението като такова (вж. в този смисъл определение на председателя на Съда от 10 март 2023 г., Illumina/Комисия, C‑611/22 P, EU:C:2023:205, т. 8 и цитираната съдебна практика).
10
Всъщност такова широко тълкуване на правото на встъпване в полза на представителните сдружения има за цел да се позволи по-добре да се преценят обстоятелствата по делата, внесени за разглеждане от съда на Съюза, като същевременно се избегнат множество индивидуални встъпвания, които биха засегнали ефективността и правилното протичане на производството. Така встъпването на такова сдружение дава представа за всички колективни интереси на членовете му, които защитава и които са засегнати от принципен въпрос, от който зависи изходът на делото (вж. в този смисъл определение на председателя на Съда от 10 март 2023 г., Illumina/Комисия, C‑611/22 P, EU:C:2023:205, т. 9 и цитираната съдебна практика).
11
Така, съгласно съдебната практика, припомнена в точка 9 от настоящото определение, професионално сдружение може да бъде допуснато да встъпи по дело, първо, ако то представлява значителен брой физически или юридически лица, осъществяващи дейност в съответната област, второ, ако предметът му на дейност включва защита на интересите на неговите членове, трето, ако делото може да повдигне принципни въпроси, засягащи съответната дейност, и накрая, четвърто, ако колективните интереси на неговите членове могат в значителна степен да бъдат засегнати от съдебното решение, което предстои да бъде постановено (вж. в този смисъл определение на председателя на Съда от 10 март 2023 г., Illumina/Комисия, C‑611/22 P, EU:C:2023:205, т. 10 и цитираната съдебна практика).
12
Молбата за встъпване на INTA трябва да се разгледа именно с оглед на тези условия.
13
На първо място, от молбата за встъпване е видно, че INTA е установено в Ню Йорк (Съединени щати) сдружение с нестопанска цел, което има юридическа правосубектност. То обединява притежатели на марки от целия свят, по-специално на марки на Европейския съюз, и професионалисти в областта на правото относно марките. В него членуват над 6000 организации от всички сектори на стопанската дейност, както и доставчици на услуги в областта на правото относно марките или сдружения на предприятия, установени във всички 27 държави членки. Следователно INTA притежава всички характеристики на професионално представително сдружение.
14
На второ място, от тази молба за встъпване и от приложените към нея доказателства е видно, че предметът на дейност на INTA е по-специално да популяризира марките и другите допълнителни права на интелектуална собственост, за да укрепи доверието на потребителите, да стимулира икономическия растеж и да насърчава иновациите, да защитава обществения интерес чрез правилното използване на марките, като полага усилия за постигане на напредък в развитието на законодателството и договорите относно марките и нелоялната конкуренция в целия свят, както и да отстоява интересите на своите членове при използването на техните марки. От тази молба е видно също така, че от 1979 г. INTA има статут на наблюдател в Световната организация за интелектуална собственост (СОИС) и си сътрудничи с EUIPO, по-специално като участва в срещите на групата на ползвателите на EUIPO и в съвместните срещи между него и тази служба, свързани с практиките на службите за марки.
15
Освен това разглежданото дело се отнася до правото относно марките и следователно има връзка с предмета на дейност на INTA, който е да отстоява интересите на своите членове при използването на техните марки.
16
На трето място, от една страна, следва да се отбележи, че настоящото дело — което се отнася до жалба срещу обжалваното съдебно решение, с което се отменя решението на втори апелативен състав на EUIPO от 10 февруари 2021 г., с което последната отхвърля възражение, основано на защитени в Обединеното кралство по-ранни права, по същество поради това, че възразяващата страна не може да се позове на правото на тази държава след оттеглянето ѝ от Съюза — повдига въпроса за определянето на датата и обстоятелствата, които трябва да се вземат предвид при преценката на интереса на притежателя на марката от успеха на основано на такива по-ранни права възражение срещу заявка за регистрация на марка на Европейския съюз, както и за задължението на EUIPO да вземе предвид тези по-ранни права. От друга страна, това дело повдига по-общия въпрос за отражението на отпадането ex nunc на предходното право в хода на производство по възражение или по обявяване на недействителност пред EUIPO върху изхода от това производство (вж. в този смисъл определение от 16 ноември 2022 г., EUIPO/Nowhere, C‑337/22 P, EU:C:2022:908, т. 34).
17
Това обаче са принципни въпроси, свързани по-специално с условието за наличие на правен интерес и за водене на производство в рамките на административните производства във връзка с марки на Европейския съюз, както и с принципите на териториалност на марката и на единния характер на марката на Европейския съюз. Освен това тези въпроси се отнасят не само до последиците за такива марки от оттеглянето на Обединено кралство Великобритания и Северна Ирландия от Съюза, но и до всички често срещани в областта на интелектуалната собственост случаи на отпадане на по-ранно право в хода административното производство, по-специално в случай на отмяна или прекратяване на това право (вж. в този смисъл определение от 16 ноември 2022г., EUIPO/Nowhere, C‑337/22 P, EU:C:2022:908, т. 37—39).
18
Така тези въпроси са от особено значение както за ползвателите на системата на марката на Европейския съюз, така и за националните юрисдикции (вж. в този смисъл определение от 16 ноември 2022 г., EUIPO/Nowhere, C‑337/22 P, EU:C:2022:908, т. 38), тъй като такава система дава възможност на предприятията да упражняват безпрепятствено стопанска дейност на целия вътрешен пазар (вж. в този смисъл решение от 19 декември 2012 г., Leno Merken, C‑149/11, EU:C:2012:816, т. 40).
19
Следователно настоящото дело повдига принципни въпроси, които могат да засегнат функционирането на системата на марката на Европейския съюз, чиито ползватели са членовете на INTA.
20
На четвърто място, с оглед на съображенията, изложени в точки 16—19 от настоящото определение, следва да се отбележи, че интересите на членовете на INTA могат в значителна степен да бъдат засегнати от съдебното решение, което предстои да бъде постановено, по-конкретно — както по същество посочва това сдружение в молбата си за встъпване — с оглед на обстоятелството, че с това решение Съдът може да се произнесе по въпроса за определянето на датата, която трябва да се вземе предвид, за да се прецени дали по-ранно право е защитено от правото на Съюза и съответно може да бъде изтъкнато в подкрепа на възражение срещу регистрацията на марка на Европейския съюз.
21
С оглед на гореизложеното следва да се приеме, че INTA надлежно е установило, че има пряк и настоящ интерес от произнасянето по исканията на EUIPO за отмяната на обжалваното съдебно решение и следователно интерес от изхода на делото, внесено за разглеждане от Съда, в рамките на настоящото производство по обжалване, по смисъла на член 40, втора алинея от Статута на Съда на Европейския съюз.
По процесуалните права на встъпилата страна
22
Тъй като молбата за встъпване е уважена, на INTA ще бъдат изпратени — в съответствие с член 131, параграф 3 от Процедурния правилник, приложим към производството по обжалване по силата на член 190, параграф 1 от същия правилник — всички процесуални документи, връчени на страните, при липсата на искане от страните определени доказателства или документи да бъдат изключени от изпращаните доказателства и документи.
23
Тъй като тази молба е подадена в предвидения в член 190, параграф 2 от Процедурния правилник едномесечен срок, INTA ще може — съгласно член 132, параграф 1 от този правилник, приложим към производството по обжалване по силата на член 190, параграф 1 от същия правилник — да представи изявление при встъпване в едномесечен срок от посоченото в предходната точка изпращане на процесуалните документи.
24
Накрая, INTA ще може да представи устно становище, ако бъде проведено съдебно заседание за изслушване на устните състезания.
По съдебните разноски
25
Съгласно член 137 от Процедурния правилник, приложим към производството по обжалване по силата на член 184, параграф 1 от този правилник, Съдът се произнася по съдебните разноски в съдебното решение или определението, с което слага край на производството.
26
В настоящия случай, тъй като молбата за встъпване на INTA е уважена, Съдът не следва да се произнася по съдебните разноски, свързани с встъпването ѝ.
По изложените съображения председателят на Съда определи:
1)
Допуска International Trademark Association (INTA) да встъпи по дело C‑337/22 P в подкрепа на исканията на Службата на Европейския съюз за интелектуална собственост (EUIPO).
2)
Секретарят на Съда следва да връчи препис от всички процесуални документи на International Trademark Association (INTA).
3)
Считано от датата на посоченото в точка 2 от настоящия диспозитив връчване, International Trademark Association (INTA) разполага с едномесечен срок, за да представи изявление при встъпване.
4)
Не се произнася по съдебните разноски във връзка с встъпването на Trademark Association (INTA).
Подписи
(
*1
)	Език на производството: английски.